《海月岩》
明代·刘鸿渐

五岭之南来海月，古崖峍屼出斜西。凭空一眺众山小，跨磴百折苍天低。

悬岩石迸穴蛟出，巨浸涛翻春树迷。曾对苍茫发狂啸，飘然骑马归鸡栖。

作者简介：刘鸿渐，字绍嘉。东莞人。明神宗万历时人。理学家，学者称磐石先生。尝六中副车，年八十七卒。有《易说》、《兰轩诗文集》、《汇雅》、《省劝录》诸书。民国张其淦《东莞诗录》卷一八有传。